b"\n_START_ARTICLE_\nKaraosmano\xc4\x9flu\n_START_PARAGRAPH_\nKaraosmano\xc4\x9flu fou una fam\xc3\xadlia de notables otomans (despr\xc3\xa9s ayans) de Manisa. Van dominar el districte des de finals del segle\xc2\xa0xvii a la meitat del segle\xc2\xa0xix._NEWLINE_El primer destacat fou Kara Osman que el 1691 va ser encarregat de les confiscacions a la zona i va fer una gran fortuna. Va morir el 1706. La seva fam\xc3\xadlia va adoptar el cognom Othman Oghlu o Othman-zade (segons la transcripci\xc3\xb3 aleshores)._NEWLINE_El seu fill gran Mustaf\xc3\xa0 va dirigir llavors la fam\xc3\xadlia. El 1739 va netejar la regi\xc3\xb3 de bandits i despr\xc3\xa9s va donar suport al govern en diverses operacions, podent incrementar el seu poder i va esdevenir mutesellim de Sarukhan (1743) fins al 1754; degut a les queixes del poble fou executat._NEWLINE_El seu fill Ata Allah el va succeir com a mutesellim de Sarukhan fins que fou revocat per incompetent el 1761. Va morir el 1767 i el seu germ\xc3\xa0 Ahmad Aga va prendre la direcci\xc3\xb3 de la fam\xc3\xadlia i el 1769 va esdevenir voivoda d'Ak Hisar; fou destitu\xc3\xaft i nomenat voivoda d'Izmir i muhafiz de Sandjakburni, i el 1773 va obtenir un c\xc3\xa0rrec a palau; el 1776 fou multezim del sandjak mentre el seu germ\xc3\xa0 Mehmed era mutesellim de Sarukhan; els seus bons serveis en la guerra contra R\xc3\xbassia (1787-1792) li van donar noves avantatges._NEWLINE_A partir d\xe2\x80\x99aqu\xc3\xad aquestes petites dinasties provincials van comen\xc3\xa7ar a ser conegudes com a ayans; els Karaosmano\xc4\x9flu van estendre la influ\xc3\xa8ncia i un membre va esdevenir mutesellim d'Aydin, i altres foren voivodes de Turgutlu, Menemem i Bergame; Hadjdji Huseyn fou nomenat muhafiz d'Izmir._NEWLINE_M\xc3\xa9s tard, sota el cap de fam\xc3\xadlia \xc3\x96mer Aga, van afegir el c\xc3\xa0rrec de mutesellim d'Isparta i el de voivoda de Gelenbe i van esdevenir els m\xc3\xa9s poderosos d'Anat\xc3\xb2lia occidental i els seus caps eren dels homes m\xc3\xa9s rics de l'imperi. Fou de les darreres fam\xc3\xadlies en ser atacada pel govern central._NEWLINE_Quan tot estava a punt, els serveis familiars contra la revolta grega del Pelopon\xc3\xa8s ho va aturar. El 1829 van morir \xc3\x96mer Agha, voivoda de Bergam, i Huseyn Agha mutesellim de Manisa i els seus c\xc3\xa0rrecs van revertir a l'estat._NEWLINE_La fam\xc3\xadlia es va adaptar als nou temps i alguns van fer carrera a l'administraci\xc3\xb3. Eyyub Aga fou mutesellim de Manisa el 1833 i altre cop entre 1839 i 1842 i despr\xc3\xa9s caimacan d'Aydin (c\xc3\xa0rrec en el qual va morir el 1845). El seu germ\xc3\xa0 Yakub Pasha fou diverses vegades governador d'Aydin (1833-1836, 1841 i 1845-1847). El darrer c\xc3\xa0rrec influent de la fam\xc3\xadlia fou Sadik Beg, fill d'Eyyub Aga, que fou caimacan d'Aydin, a la mort del qual (1861) la influ\xc3\xa8ncia familiar es va esvair._NEWLINE_M\xc3\xa9s tard Khalil va lluitar contra els grecs a la guerra grecoturca, al front d'un grup de guerrillers, i va morir en combat el 23 de juny de 1919."